觀柳源瀑布
作者：胡寅
朝代：宋

paragraphs: 遐歸獲勝踐，風日清廣宙。
途巘意未闌，景絕願初副。
回巒豁大壑，萬古貯天漏。
無人識秋河，此地一源透。
鎔銀誰戲劇，擣玉供噴漱。
未知三峽橋，與此孰雄陋。
却來據盤石，雲氣滿襟袖。
指顧組練軍，洶湧出左右。
八元坐收功，獨聽九韶奏。
摧岩决澗手，笑我泫寒溜。
出入更回頭，雲水莽迷覆。
歸瓶注小瀑，雪乳尚真鬭。